મુખ્યમંત્રીએ સ્પષ્ટપણે કહ્યું કે, ચાઈનીઝ દોરીનો ઉપયોગ ઉત્તરાયણ દરમ્યાન ન થાય તે માટે તંત્ર પૂર્ણ પણે સજાગ છે અને આવા દોરાના વેચાણ સામે કાર્યવાહી પણ થઇ રહી છે. અંદાજે 6 લાખથી વધુના આવા દોરા પકડવામાં આવ્યા છે. રાજ્યમાં ઘાયલ પક્ષીઓને બચાવવા 661 ટુકડીઓ તેમજ કપાયેલા પતંગના દોરા ઉતારવા 576 ટુકડીઓ રાખવમાં આવી છે. તેમજ ઘાયલ પશુની તાત્કાલિક સારવાર માટે એમ્બ્યુલન્સ સેવા શરૂ કરવામાં આવી છે, એ માટે 1962 હેલ્પલાઈન કાર્યરત છે. તેના પર સંપર્ક કરવાથી તાત્કાલિક સારવાર મળી રહેશે. તેમણે ઉમેર્યું કે, ઉત્તરાયણનો આ તહેવાર કોઇ પક્ષી-પશુનો જીવ લેનારો ઘાતક ન બને તે માટે તંત્ર, સરકાર અને સૌ નાગરિકો જીવ દયા ભાવથી સહયોગી બને.